钦定古今图书集成/理学汇编/经籍典/第126卷 > 群书备考 > 尚书源流
## 钦定古今图书集成/理学汇编/经籍典/第126卷 > 群书备考 > 尚书源流

孔子叙书，始自唐虞者，以其运中天而治化隆也。伤
周道之既东，而深有望于鲁，故录伯禽之《费誓》焉；叹
《王风》之不竞，而惧其入于秦，故录穆公之《秦誓》焉。

邵康节谓“孔子知周之必入于秦，故《书》终于《秦誓》。” 《诗》录夫《秦风》，先儒多非之，然其说亦有理。《鹤林玉露》载之甚详。

后遭秦火，百篇亡缺，幸而得济南伏生之口授二十
九篇，谓之《今文》。

伏生名胜，为秦博士。以秦时禁书，伏生壁藏之。汉兴，伏生求其书，亡数十篇，独得二十八篇，即作《尚书大传》，以教于齐鲁之间。孝文时，遣晁错往受之。伏生老，不能正言，言不可晓，使其女传言教错。错，齐人，语，多与颍川异。错所不知者凡十二三，略以其意属读而已。按伏生所传只二十八篇，《泰誓》一篇，武帝时河内女子所献，故合为二十九篇。然所献者载白鱼火乌之祥，乃伪《书》也。伏生教齐、鲁时授同郡张生，张生授欧阳生，欧阳生授倪宽，倪宽授欧阳之子，世世传之，至曾孙欧阳高，谓之“欧阳之学。” 又有夏侯都尉，受业于张生，以授族子始昌。始昌传族子胜，为大夏侯之学。胜传子建，别为小夏侯之学。故有欧阳。大小夏侯三家并立，而欧阳最盛。

而传之者，欧阳大小夏侯也。

欧阳歙八世传书，教授千馀人，而不免多赇之败。倪宽亦出其门，以循良课最，而赞成封禅，可惜也。夏侯明《皇极》之大旨，而垂意于青紫之得，何欤？

其后孔安国得孔壁所传科斗文字，定为五十八篇，
谓之《古文》。

武帝时，鲁恭王坏孔子旧宅，得其末孙惠所藏之书，字皆古文。孔安国以伏生之书考论其文义，定其可知者，得伏生所诵《盘庚》等五篇相合，又多伏生二十五篇，《泰誓》与河内女子所献不同，共五十八篇．。安国并依古文，间其篇第，以隶古字写之，其馀篇简错乱，并送之官府。安国又为作传，巫蛊事起，不得奏，私传其学于都尉朝，朝授胶东庸生，谓之“《尚书》古文之学” ，而未得立。张霸之徒遂伪造《古文尚书》二十四篇。后汉扶风杜林传《古文尚书》，然非孔旧本。同郡贾逵为之作《训》，马融作《传》，郑元亦为之注。刘歆欲立古文学官，移责诸博士甚力，然。

皆不见真古文，而误以霸本为古文者也。晋时，郑冲以古文授苏愉，愉授梁柳，柳之内兄皇甫谧又从柳得之，而柳又以授臧曹，曹始授梅赜，赜乃于前晋奏上其书，时又缺《舜典》一篇。齐建武中，姚兴云于大航头得其书，奏上，而古文始行焉。至唐孝明不喜古文，以今文易之，又颇改其辞，如旧“无颇” 、“今无陂” 之类是也。自是而隶古之书遂变矣。郑康成注《礼记》，韦昭注《国语》，杜预注《左氏》，赵岐注《孟氏》，引《古文尚书》所有之文，皆曰“逸书” ，盖未尝见古文故也。惟太史公尝从安国授《书》，故迁所载多《古文说》。今《史记》所引《书》与《序》皆与孔氏本合。

而奏立之者，梅颐、姚兴也。当时为之传注者，在汉则
有伏生、刘向之辈。

伏生作《大传》，以天地人四时为七政，以金縢作于周公没后。刘向作《洪范五行传》，溺于灾异。又汉儒注曰：“若稽古，殆三万言，郊禘六宗” ，牵合附会，皆不得圣人之意者也。

在隋、唐则有费甝、刘焯之徒。

隋初，始流河朔，为《正义》者蔡大宝、巢猗、费甝、顾彪，文义皆浅略，惟刘焯、刘炫最为详雅。然焯穿凿烦杂，炫就而删焉，义更太略，辞又过华，未为得也。孔颖达之《正义》，因费疏而广之；陆德明之《释文》，待陈、郑而刊定；王肃之《释驳》，李显之《新释》，皆未当。

至宋之《注》朱子所取者四家，然王安石伤于凿。

即《新经尚书》乃王雱所撰。而安石修定者。最为乖谬。介甫又有《洪范传》。

苏轼《伤于略》：

《东坡书传》驳正王氏之功为多，其于《引征》，以为羲和贰于羿而忠于夏，于康王之诰以释衰服冕为非礼。又云：昭王南征不复，穆王初无愤耻哀痛之语，平王当祸败之极，其书与平、康无异，有以知周德之衰，皆自出己见，不随人笑哭者也。

《吕祖谦》《伤于巧》。

《泰誓》至《洛诰》凡十八篇，前段多不注。

林之奇伤于烦。

林少颖集解。朱子曰：“林书尽有好处，但自《洛诰》以后，非其所解。”

乃以属九峰蔡氏。而《书传》有所归矣。

蔡氏讳沈，季通之子。朱子以书属之，乃作《集传》。